Je Jehans de Nam, escuiers, fais savoir à touz que je suis [de] venuz hons à noble baron et puissant mons. Jeham de Chalon, signour d’Arlay, et suis antrez en son homage et li ai fait feauté, pour cent soudées de terre censez, lesquex il m’a donné en fié, à paier chascun an à la feste saint Michiel, de menoe coursauble en l’arceveschie de Besançon, et pour trente [livres] de ladite menoe, lesquex j’ai receu de lui en bons deniers nombrez. Et pour ce je doy faire une maison en la vile de Joigne, enqui où il plaira mondit signour, et la davons maintenir, je et mi hoir; et devons la garde dou chastel de Joigne en temps de guerre par quatre jours; et se mesdiz sires a longue guerre, ou il ou sui hoirs, je et mi hoirs li devons aidier et luy servir ansi com sui hommes et sui feaux; et ce je li promet luy et ses hoirs, pour moi et pour mes hoirs, garder et tenir en bone foy. En tesmoignage de laquel chose, j’ai doné ces presantes lettres à nostredit signour, seelées, à mes prieres et à ma requeste, des seaux à religious homme mons. l’abbé de Balme et mons. l’abbé dou Mont-Sainte-Marie. Faites et données en l’an Nostre Signour mil CCC, le lundi devant l’Ascension.